የሰነዶች ማረጋገጫ ጽሕፈት ቤትን በድጋሚ የሚያቋቁም አዋጅ ቀረበ
የሰነዶች ማረጋገጫና ምዝገባ ጽሕፈት ቤን በተሻለ የሚያደራጅና ሥልጣን የሚሰጥ አዋጅ፣ ለሕዝብ ተወካዮች ምክር ቤት ጥቅምት 18 ቀን 2008 ዓ.ም. ቀረበ፡፡በ1995 ዓ.ም. እና በ1997 ዓ.ም. የተሻሻለውን የሰነዶች ማረጋገጫና ምዝገባ ጽሕፈት ቤት በድጋሚ በአዲስ መልክ መደንገግ ካስፈለገባቸው ምክንያቶች አንዱ፣ በአገሪቱ አንድ የኢኮኖሚ ማኅበረሰብ ለመፍጠር የሚደረገውን ጥረት ለማቀላጠፍ፣ በአገሪቱ የሚከናወነው ሰነድ የማረጋገጥና የመመዝገብ ተግባር ወጥ ሆኖ አገር አቀፋዊና ዓለም አቀፋዊ ደረጃውን የጠበቀ አደረጃጀት ለመፍጠር መሆኑን፣ የረቂቅ አዋጁ አባሪ ሰነድ ያስረዳል፡፡ ሁለተኛው ዋና ምክንያት ደግሞ የሰነድ ማረጋገጥና መመዝገብ አገልግሎት፣ ካላግባብ በተረጋገጡ ሰነዶች አማካይነት የሚደርሱ ጉዳቶችና የሚፈጸሙ ወንጀሎችን ለመቆጣጠር መሆኑን ይገልጻል፡፡የሰነድ አረጋጋጭ ተቋማት ሠራተኞች አቅደው፣ በቸልተኝነት ወይም ባለማወቅ በሚፈጽሟቸው ስህተቶች ምክንያትና ተገልጋዮች ይዘዋቸው በሚቀርቡ ሕገወጥ  ሰነዶች ምክንያት፣ መረጋገጥ ያልነበረባቸው ሰነዶች ያላግባብ ከዚህ ቀደም ሲረጋገጡ እንደነበረ አባሪ ሰነዱ ያስረዳል፡፡ይኼ በመሆኑም የማኅበረሰቡን ኢኮኖሚያዊ እንቅስቃሴዎች በዋናነትም ንብረት የማፍራት፣ የመጠቀምና በሕጋዊ መንገድ የማስተላለፍ መብት በማዛባት ሕገወጦች ተጠቃሚ የሚሆኑበት ክፍተት መፈጠሩን ያስረዳል፡፡ይኼንንም ለማስቀረት ይቻል ዘነድ በረቂቅ አዋጁ አንቀጽ 25 ላይ ያላግባብ የተረጋገጡና የተመዘገቡ ሰነዶችን አግዶ ለማቆየት የሚደነግግ አንቀጽ እንዲካተት አድርጓል፡፡‹‹ጉዳዩ በሚመለከተው ሰው አመልካችነት ወይም በተቋሙ በራሱ አነሳሽነት ሰነድ ያላግባብ ተረጋግጦ መመዝገቡ በበቂ ማስረጃ ሲደረስበት ሰነዱ በአስቸኳይ ካልታገደ በቀር፣ ሊደርስ የሚችለው ጉዳት በቀላሉ ሊመለስ የማይችል መሆኑ ሲረጋገጥ ተቋሙ አረጋግጦ በመዘገበው ሰነድ ላይ ጊዜያዊ የዕግድ ትዕዛዝ ሊያስተላልፍ ይችላል፤›› የሚል አንቀጽ በረቂቁ ተካቷል፡፡ሰነድ ያላግባብ ተረጋግጧል የሚባለው የዝምድና እና የጥቅም ግንኙነት ባላቸው ሰነድ አረጋጋጮች የተረጋገጠ እንደሆነ፣ መሠረታዊ የሆኑ የማረጋገጥና የምዝገባ መሥፈርቶች ወይም ፎርማሊቲዎች ሳይሟሉ ተላልፈውና ሕጋዊ ያልሆኑ ሰነዶችን በማቅረብ የተረጋገጡ እንደሆነ ነው በማለት ረቂቁ ይገልጻል፡፡ከዚህ በተጨማሪ የተደረገው ሌላ ማሻሻያ ያለ ምስክር አስፈላጊነት ሰነዶችን ማረጋገጥና ሰነዶችን መመዝገብ የሚቻልበት አሠራር ረቂቁ የሚፈቅድ መሆኑ ነው፡፡የማይንቀሳቀሱ ንብረቶችን ባለቤትነት በሽያጭ ወይም በስጦታ ለማስተላለፍ የሚደረጉ ውሎች፣ በማይንቀሳቀሱ ንብረቶች ላይ የዋስትና መብት ለማቋቋም የሚደረጉ ውሎችና የኑዛዜ ሰነዶች በሁለት ምስክሮች ፊርማ መደገፍ እንደሚገባው ግዴታ ሲጥል፣ ሌሎች እንዲረጋገጡና እንዲመዘገቡ የሚቀርቡ ሰነዶች በምስክሮች መፈረም ሳያስፈልጋቸው ሊረጋገጥ እንደሚችል ይገልጻል፡፡ በዚህ ረቂቅ አዋጅ መሠረት የፌዴራል የሰነዶች ማረጋገጫና ምዝገባ ተቋም አዲስ አበባና ድሬዳዋን ጨምሮ የሚመሠረት ሲሆን፣ ክልሎችም በአዋጁ መሠረት የየራሳቸውን ተመሳሳይ ተቋም መመሥረት ይጠበቅባቸዋል፡፡በአገሪቱ ውስጥ የሚገኙት ሁሉም ተቋማት በጋራ መሥራትና የተቀናጀ አገር አቀፍ የመረጃ ቋት እንዲፈጥሩ፣ የዚህ ኃላፊነትም የፌዴራል መንግሥቱ ተቋም እንደሚሆን ረቂቁ ይገልጻል፡፡ፓርላማው በጉዳዩ ላይ የመጀመርያ ውይይት ካካሄደ በኋላ ለዝርዝር ዕይታ ለሕግ፣ ፍትሕና አስተዳደር ጉዳዮች ቋሚ ኮሚቴ መርቶታል፡፡